### NN 155/2025 (23.12.2025.), Pravilnik o bolestima odnosno stanjima djeteta za stjecanje prava roditelja na rad s polovicom punog radnog vremena radi pojačane brige i njege djeteta

Ministarstvo zdravstva

2334

Na temelju članka 20. stavka 6. Zakona o rodiljnim i roditeljskim potporama (»Narodne novine«, br. 152/22 i 34/25) ministrica zdravstva uz prethodnu suglasnost ministra nadležnog za demografiju, donosi

PRAVILNIK

O BOLESTIMA ODNOSNO STANJIMA DJETETA ZA STJECANJE PRAVA RODITELJA NA RAD S POLOVICOM PUNOG RADNOG VREMENA RADI POJAČANE BRIGE I NJEGE DJETETA

Članak 1.

Ovim Pravilnikom propisuju se bolesti odnosno stanja djeteta za stjecanje prava zaposlenih i samozaposlenih roditelja na rad s polovicom punog radnog vremena radi pojačane brige i njege djeteta do njegove navršene treće godine života.

Članak 2.

(1) Roditelj može ostvariti pravo na rad s polovicom punog radnog vremena iz članka 1. ovoga Pravilnika kada opće zdravstveno stanje djeteta zahtijeva pojačanu brigu i njegu djeteta uslijed bolesti ili stanja koja su utvrđena objektivnim dijagnostičko-medicinskim metodama ili su u postupku dijagnostičke obrade.

(2) Neke bolesti i srodna zdravstvena stanja za koje se smatra da djetetu može biti potrebna pojačana briga i njega iz članka 1. ovoga Pravilnika su:

|  |  |  |
| --- | --- | --- |
| Redni  broj | Bolesti i srodna zdravstvena stanja | Šifra MKB  10. revizija |
| 1. | Tuberkuloza (svi oblici primarne i postprimarne tuberkuloze bez obzira na lokaciju) | A15-A19 |
| 2. | Prirođeni sifilis i njegove posljedice | A50, A65-A69 |
| 3. | Kronične virusne bolesti (hepatitis C, HIV, citomegalovirus) | B18-B25 |
| 4. | Zloćudne novotvorine | C00-C97 |
| 5. | Novotvorine in situ | D00-D09 |
| 6. | Hemolitičke anemije | D55-D59 |
| 7. | Poremećaji koagulacije, purpura i ostala hemoragijska stanja | D65-D69 |
| 8. | Ostale bolesti krvi krvotvornog sustava | D70-D77 |
| 9. | Poremećaji imunološkog sustava, uključujući imunodeficijenciju | D80-D89 |
| 10. | Poremećaji štitnjače | E00-E03 |
| 11. | Šećerna bolest | E10-E14 |
| 12. | Androgenitalni poremećaji | E25 |
| 13. | Poremećaji metabolizma | E70-E90 |
| 14. | Cistična fibroza | E84 |
| 15. | Intelektualne teškoće | F70-F79 |
| 16. | Poremećaji psihološkog razvoja, a posebno:  – poremećaj razvoja govora i jezika, nespecifičan  – specifični poremećaj razvoja motoričkih funkcija  – pervazivni razvojni poremećaj  – poremećaj psihičkog razvoja, nespecifični | F80-F89 (osim F81 i F83  F80.9  F82  F84  F89 |
| 17. | Hiperkinetički poremećaji | F90 |
| 18. | Emocionalni poremećaji s početkom specifično u djetinjstvu | F93 |
| 19. | Poremećaj uzimanja hrane u dojenačkoj dobi i djetinjstvu | F98.2 |
| 20. | Encefalitis, mijelitis i encefalomijelitis i posljedice | G04-G05 |
| 21. | Sisteme atrofije koje prije svega zahvaćaju središnji živčani sustav | G10-G14 |
| 22. | Ekstrapiramidni poremećaji i poremećaji kretnji | G24-G26 |
| 23. | Epilepsija | G40 |
| 24. | Bolesti mioneuralne veze i mišića | G70-G73 |
| 25. | Cerebralna paraliza, hemiplegija, paraplegija, tetraplegija i ostali paralitični sindromi | G80-G83 |
| 26. | Vidno oštećenje koji uključuje sljepoću (oba oka ili jednog oka) | H54 |
| 27. | Provodni, zamjedbeni i drugi gubitak sluha | H90-H91 |
| 28. | Primarna plućna hipertenzija | I 27.0 |
| 29. | Kronične bolesti donjega dišnog sustava | J40-J47 |
| 30. | Bolesti jednjaka | K20-K22 |
| 31. | Alergijski i dijetetski gastroenteritis i kolitis | K52.2 |
| 32. | Fibroza i ciroza jetre | K74 |
| 33. | Crijevne malapsorcije uključujući celijakiju | K90 |
| 34. | Infektivne artropatije, upalne poliartropatije i drugi artritisi | M00-M13 |
| 35. | Mladenački (juvenilni) artritis | M08 |
| 36. | Osteomijelitis | M86 |
| 37. | Glomerularne bolesti | N00-N08 |
| 38. | Tubulointersticijske bolesti bubrega | N10-N16 |
| 39. | Bubrežna insuficijencija | N17 – N19 |
| 40. | Opstruktivna i refluksna uropatija | N13 |
| 41. | Neuromuskularna disfunkcija mokraćnog mjehura | N31 |
| 42. | Prirođene malformacije, deformacije i kromosomske abnormalnosti | Q00-Q99 |
| 43. | Disfagija | R13 |
| 44. | Izostanak očekivanoga normalnog fiziološkog razvoja | R62 |

(3) Roditelj može pravo iz članka 1. ovoga Pravilnika ostvariti kod bolesti i stanja koja nisu utvrđena ovim Pravilnikom ako su značajke funkcioniranja djeteta takve da je potrebna pojačana briga i njega djeteta.

Članak 3.

Danom stupanja na snagu ovoga Pravilnika prestaje važiti Pravilnik o uvjetima i postupku stjecanja prava na rad u skraćenom radnom vremenu radi pojačane brige i njege djeteta (»Narodne novine«, broj 25/09).

Članak 4.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/24-04/35

Urbroj: 534-06-1-1/2-25-01

Zagreb, 16. prosinca 2025.

Ministrica
 doc. dr. sc. Irena Hrstić, dr. med., v. r.